Rosende ord er der ikke mange af, når den tidligere operative chef for Politiets Efterretningstjeneste (PET), Hans Jørgen Bonnichsen, bliver bedt om at forholde sig til sin tidligere arbejdsplads' ageren i sagen om bogen 'Syv år for PET, Jakob Scharfs tid'.

Her har PET forsøgt at hindre udgivelsen ved at anmode Københavns Byret om at få udstedt fogedforbud mod både medier, boghandlere, forlag og forfatteren bag bogen.

- Jeg synes, det er en form for forhåndscensur, og jeg kan godt forstå, at forlagene har nægtet at medvirke til at udlevere bogen, forklarer han.

Læg mærke til, at man hidkalder fogeden midt om natten, i nattens mulm og mørke. Det giver associationer til noget, som man ikke bryder sig om at tænke på. Hans Jørgen Bonnichsen

Særligt skurrer det også i ørerne på Hans Jørgen Bonnichsen, at det som angiveligt er årsagen til hele miseren, er bogens bagsidetekst, hvor der blandt andet står, at Jakob Scharf "blotlægger PET-operationerne, de kendte og de ukendte, og han portrætterer tjenestens dedikerede agenter og kunsten at hverve en meddeler".

Et alt for tyndt fundament at skride ind på, mener Bonnichsen.

Læs også : Politiken bringer i dag hele indholdet af omstridt PET-bog

- Alle med bare en lille smule kendskab til bagsiden af en bog ved jo, at det er en reklamesøjle, hvor man puster retorikken op på et niveau, som måske ikke er holdbart i forhold til bogens indhold, forklarer han.

Fra PET har forklaringen lydt, at man ikke ville forhindre bogens udgivelse, men blot sikre sig, at bogen ikke kunne skade operationerne, forholdet til samarbejdspartnere eller bringe medarbejdere eller andre personer i fare.

- Men der var da masser af andre måder, man kunne have fundet ud af det her, end lige præcis at gå ud med bål og brand, siger Bonnichsen.

- Læg mærke til, at man hidkalder fogeden midt om natten, i nattens mulm og mørke. Det giver associationer til noget, som man ikke bryder sig om at tænke på.

Disrespekt for Scharf

Bogens hovedperson, Jakob Scharf, har også selv taget bladet fra munden i sagen og skriver følgende i en mail til DR Nyheder: